<classify> BAADA ya Habarileo kuripoti maeneo ya makaburi katikati ya jiji la Dar es Salaam kujaa, uongozi wa jiji hilo umeagiza makaburi yote yaliyojaa na bado watu wanaendelea kuzika yafungwe rasmi na badala yake watu waanze kuzika katika maeneo mengine yenye nafasi.Katibu Tawala Mkoa wa Dar es Salaam, Abubakar Kunenge, amesema kuna makosa yamefanywa kuruhusu watu kuendelea kuzika katika makaburi yaliyojaa ikiwamo jiji lenyewe kuzika miili ya watu ambao ndugu zao hawakupatikana.Ameyataja baadhi ya makaburi hayo kuwa ni Kinondoni, Kinondoni FM, Sinza, Kisutu, Changombe,Tukiri kwamba kuna mapungufu yalifanyika kwamba waliotakiwa kusimamia hawakusimamia, lakini sasa naagiza makaburi hayo kuanzia sasa yafungwe rasmi na asiruhusiwe mtu kuzika tena, alisema.Alisema katika makaburi yaliyojaa yamebaki maeneo ya kuzikia ambayo nafasi za kuzika zilishalipiwa na wahusika siku za nyuma ambayo ndiyo yataruhusiwa kuzika kwa vibali maalumu.Kwa wale ambao walishalipia maeneo ya kuzika ndugu zao, nafasi hizo zitaendelea kuwapo na wataruhusiwa kuzika, alisema.Hata hivyo, Kunenge alisema halmashauri zote za Dar es Salaam zimekwisha elekezwa kutenga maeneo mapya ya makaburi na zinaendelea kufanya hivyo na zimetakiwa kuhakiki maeneo hayo kama sheria inavyo taka.Alisema kuna watu walikua wanafanya makosa kuzika kwa kuangalia nafasi zilizokuwapo bila kufuata taratibu zinaotakiwa kwa mujibu wa sheria na miongozo iliyowekwa katika maeneo ya makaburi.Kama kuna watu wanaendelea kuzika huko ni makosa, iwe ni watu binafsi au hawa wanaozikwa na jiji.Mwenye mamlaka ya upangaji na usimamiaji wa ardhi ni mamlaka husika ambao ndio waliopewa mamlaka na sheria ya mipango miji namba 106 kifungu cha 27 a kutoa vibali na kusimamia. Kwa hiyo, kila halmashauri ya manispaa ina jukumu la kupanga na kusimamia uendelezaji wa ardhi katika eneo lake la utawala na kusimamia, alisema.Alisema kwa upande wa afya, sheria ya afya namba 1 ya mwaka 2009 inasema mamlaka husika zitakua na jukumu la kupanga, kusimamia na kutoa vibali vya kuzika.Aidha, Katibu Tawala huyo mkoa wa Dar es Salaam alisema mamlaka husika itakua na jukumu la kutangaza kufunga makaburi iwapo yamejaa, kitendo ambacho kilitakiwa kufanyika miaka mingi katika eneo la makaburi hayo.Maeneo haya yanapotangazwa kuwa ni maeneo ya kuzika huwa yanatangazwa kisheria katika gazeti la serikali na kufungwa inatakiwa kuwa hivyo na hii ni kwa mujibu wa sheria ya mipango miji, alisema.Kwa mujibu wa dereva wa gari la kubeba maiti la jiji ya Dar es Salaam, Raphael Ruvakubusa, wamekua wakizika katika makaburi hayo yaliyojaa kwa muda mrefu na kwamba uongozi wa jiji pamoja na halmashauri zote unafahamu.Hili jambo tumeshazungumza sana kwenye vikao kwamba huku tunakozika kumejaa hivyo halmashauri zinajua pamoja na jiji pia lakini hawajatupatia ufumbuzi, alisema.Alisema maeneo yenye nafasi za kuzikia yako mbali tofauti na kiwango cha mafuta wanachopewa kwa ajili ya kusafirisha miili inayotakiwa kuzikwa na jiji hivyo analazimika kuzika maeneo ya makaburi ya karibu ya Kinondoni, Mwananyamala kwa Kopa na siku za nyuma walikua wakizika makaburi ya Changombe.Aidha, alisema watumishi wanaoshughulika na mazishi ya miili inayozikwa na jiji wanafanya kazi katika mazingira magumu, ikiwamo kuvutana na wananchi ambao wanazuia mazishi kutokana na maeneo hayo kujaa.Alisema kutokana na maeneo hayo kujaa wakati mwingine wanalazimika kuchimba shimo fupi juu ya kaburi jingine na kuzika.Vipimo vya kaburi la mtoto ni futi mbili kwa nne na futi sita kwa mkubwa lakini wakati mwingine tunachimba mashimo mafupi juu ya makuburi hayo na kuzika.Wakati mwingine tunazika katikati ya kaburi na kaburi kwenye upenyo mdogo na hatuchimbi sana kwa sababu makaburi ya pembeni yatabomoka, yani ni kwamba hatuziki kule ni kufukia kwasababu hatuwezi kuchimba sana, alisema Ruvakubusa.Kwa upande wake, mkuu wa makaburi na maziko wa jiji la Dar es Salaam, Nasibu Rashidi, alisema changamoto ya makaburi inafahamika na kwamba kuna maeneo ya kutosha nje ya jiji lakini watu hawataki kwenda kuzika huko.Alisema serikali imetenga maeneo 34 katika jiji la Dar es Salaam yaliyopo maeneo mbalimbali katika halmashauri zote lakini watu hawataki kwenda kuzika huko wakidai ni mbali.Alisema kuna dhana kwa baadhi ya wananchi kufikiri kutozikwa katika makaburi ya katikati ya jiji ni sawa na kupunguziwa hadhi na wengine hawataki kutenganishwa na ndugu zao waliozikwa maeneo hayo awali.Waziri wa Ardhi, Nyumba, Maendeleo ya Makazi, William Lukuvi, alisema halmashauri ndio zenye mamlaka ya kutenga maeneo na kwamba kwa sasa jiji la Dar es Salaam linaandaa mpango mji mpya ikiwamo kutenga maeneo ya kuzikia.  <topic>: kitaifa 